IZVEDBENI SKLEP KOMISIJE (EU) 2021/945

z dne 10. junija 2021

o osnutku odloka, ki ga je Romunija priglasila glede informacij o svežosti rib

(notificirano pod dokumentarno številko C(2021) 4052)

(Besedilo v romunskem jeziku je edino verodostojno)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1169/2011 Evropskega parlamenta in Sveta z dne 25. oktobra 2011 o zagotavljanju informacij o živilih potrošnikom (1) ter zlasti člena 45(4) Uredbe,

ob upoštevanju naslednjega:

(1) V skladu s členom 45(1) Uredbe (EU) št. 1169/2011 so romunski organi 18. novembra 2019 Komisiji priglasili nacionalni osnutek odloka o zahtevi, v skladu s katero morajo gospodarski subjekti potrošnikom zagotoviti informacije o svežosti rib (v nadaljnjem besedilu: osnutek odloka).

(2) Uredba (EU) št. 1169/2011 določa splošna načela, zahteve in odgovornosti glede informacij o živilih in zlasti njihovega označevanja. V zvezi s tem so v členu 9(1) Uredbe (EU) št. 1169/2011 navedeni podatki, ki jih je treba navesti na živilih v skladu s členi 10 do 35 in ob upoštevanju izjem iz njih.

(3) Člen 39(1) Uredbe (EU) št. 1169/2011 določa, da lahko poleg obveznih podatkov iz člena 9(1) in člena 10 države članice v skladu s postopkom iz člena 45 sprejmejo ukrepe, s katerimi se lahko zahtevajo dodatni obvezni podatki za posebne vrste ali kategorije živil iz enega od naslednjih razlogov: varovanje javnega zdravja, varstvo potrošnikov, preprečitev goljufij, varstvo pravic industrijske in poslovne lastnine, navedbe izvora, registrirane označbe porekla in preprečevanje nepoštene konkurence.

(4) Osnutek odloka z določitvijo nacionalnih ukrepov za zagotavljanje informacij o svežosti rib potrošnikom določa dodatne obvezne podatke za posebne kategorije živil v smislu člena 39(1) Uredbe (EU) št. 1169/2011. Zato je treba preučiti njegovo združljivost z navedenimi zahtevami navedene uredbe in določbami Pogodbe o delovanju Evropske unije.

(5) Člen 2 priglašenega osnutka odloka določa, da morajo gospodarski subjekti v neposredni bližini divjih ali gojenih nepredpakiranih celih svežih rib prikazati eno od naslednjih štirih navedb: (a) ribe so bile ulovljene pred 0–2 dnevi, (b) ribe so bile ulovljene pred 2–3 dnevi, (c) ribe so bile ulovljene pred 3–4 dnevi ali (d) ribe so bile ulovljene pred več kot 5 dnevi.

(6) Romunski organi pojasnjujejo, da je namen osnutka odloka zagotoviti, da imajo romunski potrošniki boljše informacije o tem, kako sveži so trženi proizvodi, v tem primeru ribe, in da ponujeni proizvodi ne vplivajo na njihovo življenje ali zdravje. Romunski organi pojasnjujejo, da so inšpekcijski pregledi nacionalnega organa za varstvo potrošnikov (ANPC) pokazali, da se kot sveže ribe tržijo živila, ki dejansko niso sveža, kar ogroža zdravje potrošnikov, ki jih uporabljajo.

(7) Po zahtevi Komisije za pojasnila so romunski organi z dopisom z dne 25. junija 2020 pojasnili področje uporabe osnutka odloka in informacije, ki bi jih bilo treba zagotoviti potrošnikom, ter ponovili utemeljitve za sprejetje osnutka.

(8) Člen 1(4) Uredbe (EU) št. 1169/2011 določa, da se navedena uredba uporablja brez poseganja v zahteve za označevanje, določene v posebnih določbah Unije, ki se uporabljajo za posamezna živila.

(9) Uredba (EU) št. 1379/2013 Evropskega parlamenta in Sveta (2) z dne 11. decembra 2013 o skupni ureditvi trgov za ribiške proizvode in proizvode iz ribogojstva določa skupne tržne standarde za ribe, vključno s posebnimi določbami o informacijah za potrošnike. Med drugim določa pravila o obveznih in prostovoljnih informacijah za potrošnike, ki jih je treba navesti na ribiških proizvodih in proizvodih iz ribogojstva, ki se tržijo v Uniji, ne glede na njihovo poreklo ali način trženja.

(10) Člen 35(1)(a) do (e) Uredbe (EU) št. 1379/2013 določa pet obveznih navedb, ki se uporabljajo posebej za ribiške proizvode in proizvode iz ribogojstva. V skladu s členom 39(1)(a) Uredbe (EU) št. 1379/2013 je datum ulova ribiških proizvodov ali datum nabiranja ali ulova proizvodov iz ribogojstva informacija, ki se lahko predloži prostovoljno, pod pogojem, da je jasna in nedvoumna.

(11) Čeprav so informacije, ki jih zahteva osnutek odloka, izražene drugače, so enakovredne informacijam o datumu ulova ali nabiranja. Na podlagi navedb iz člena 2 osnutka odloka lahko potrošnik izračuna datum ulova ali nabiranja. Navedbe tudi služijo istemu namenu kot navedba datuma ulova ali nabiranja, in sicer obveščanju potrošnikov o svežosti rib.

(12) Ker je zagotavljanje informacij o datumu ulova ali nabiranja na ravni EU harmonizirano kot prostovoljna navedba, države članice ne smejo zahtevati, da je navedba datuma ulova ali nabiranja dodatna obvezna navedba. Tak nacionalni ukrep bi bil v nasprotju z določbami prava Unije.

(13) Poleg tega sta varovanje zdravja in zagotavljanje informacij potrošnikom, ki sta po mnenju romunskih organov razloga za sprejetje osnutka nacionalnega ukrepa, cilja Uredbe (EU) št. 1379/2013. To je razvidno iz uvodnih izjav 20 in 21 ter členov 7(1)(c) in 35(1)(e) navedene uredbe.

(14) Zakonodaja EU pristojnim nacionalnim organom zagotavlja načine za varovanje zdravja in varnosti prebivalstva ter preprečuje zavajanje potrošnikov glede značilnosti ribiških proizvodov, danih na trg na njihovem ozemlju.

(15) V skladu s členom 14(1) Uredbe (ES) št. 178/2002 Evropskega parlamenta in Sveta (3) se živila, ki niso varna, ne smejo dajati v promet.

(16) Člen 17(2) Uredbe (ES) št. 178/2002 določa splošno dolžnost pristojnih organov v državah članicah, da spremljajo in preverjajo, ali se zahteve živilske zakonodaje v vseh fazah prehranske verige celovito in učinkovito izvajajo.

(17) Člen 17(1) Uredbe (ES) št. 178/2002 nosilcem živilske dejavnosti nalaga obveznost dejavnega sodelovanja pri izvajanju zahtev živilske zakonodaje s preverjanjem izpolnjevanja takih zahtev. Nosilci živilske dejavnosti so primarno pravno odgovorni za zagotavljanje skladnosti z živilsko zakonodajo, zlasti varnosti hrane.

(18) V skladu s členom 7(1)(a) Uredbe (EU) št. 1169/2011 informacije o živilih ne smejo biti zavajajoče glede značilnosti živila in še posebej njegove narave, identitete, lastnosti, sestave, količine, roka uporabnosti, države porekla ali kraja izvora, načina proizvodnje ali pridelave.

(19) Zakonodaja EU pristojnim nacionalnim organom zagotavlja načine za varovanje zdravja in varnosti prebivalstva ter preprečuje zavajanje potrošnikov glede značilnosti ribiških proizvodov, danih na trg na njihovem ozemlju, zato nacionalni ukrepi iz navedenih razlogov niso upravičljivi.

(20) Glede na zgoraj navedeno bi bile določbe osnutka odloka o zahtevi, da morajo gospodarski subjekti potrošnikom zagotoviti informacije o svežosti rib, v nasprotju s členom 39(1)(a) Uredbe (EU) št. 1379/2013.

(21) Glede na te ugotovitve je Komisija o osnutku odloka 22. septembra 2020 podala negativno mnenje v skladu s členom 45(3) Uredbe (EU) št. 1169/2011. Komisija je negativno mnenje romunskim organom poslala 23. septembra 2020.

(22) Romunske organe bi bilo zato treba pozvati, da ne sprejmejo priglašenega odloka.

(23) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1 Romunija ne sprejme osnutka odloka, priglašenega 18. novembra 2019, o zahtevi, da gospodarski subjekti potrošnikom zagotovijo informacije o svežosti rib.

Člen 2 Ta sklep je naslovljen na Romunijo.

V Bruslju, 10. junija 2021 Za Komisijo Stela KIRIAKIDES članica Komisije

(1) Uredba (EU) št. 1169/2011 Evropskega parlamenta in Sveta z dne 25. oktobra 2011 o zagotavljanju informacij o živilih potrošnikom, spremembah uredb (ES) št. 1924/2006 in (ES) št. 1925/2006 Evropskega parlamenta in Sveta ter razveljavitvi Direktive Komisije 87/250/EGS, Direktive Sveta 90/496/EGS, Direktive Komisije 1999/10/ES, Direktive 2000/13/ES Evropskega parlamenta in Sveta, direktiv Komisije 2002/67/ES in 2008/5/ES in Uredbe Komisije (ES) št. 608/2004 (UL L 304, 22.11.2011, str. 18).

(2) Uredba (EU) št. 1379/2013 Evropskega parlamenta in Sveta z dne 11. decembra 2013 o skupni ureditvi trgov za ribiške proizvode in proizvode iz ribogojstva in o spremembi uredb Sveta (ES) št. 1184/2006 in (ES) št. 1224/2009 ter razveljavitvi Uredbe Sveta (ES) št. 104/2000 (UL L 354, 28.12.2013, str. 1).

(3) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).